Statens vegvesen skal fikse dette lyskrysset. Foto: Ragnhild Johansen

Gir grønt lys for cannabis

Dette lyskrysset i Skien skiller seg ut.

– Det er jo godt det ikke er en pil som viser veien til planten også, humrer vegsjefen i Telemark.

Har du lest denne:Da han skulle bryte seg inn i politiadvokatens lekestue brakk skrujernet

Tar oppmerksomhet

Bilistene som venter på grønt lys i krysset i Hesselberggata i Skien får seg en overraskelse når lyset skifter. Det er nemlig ikke det tradisjonelle lyset som dukker opp, men bildet av det som ligner en cannabisplante som lyser mot bilistene.

Cannabisbladet blir ofte brukt som symbol på legalisering av hasj, skrev Hamar Arbeiderblad da en liknende sak dukket opp i det området.

– Jeg har ikke opplevd slike hendelser i Telemark før, men vi må nok dra ut og fjerne dette så fort som mulig, sier vegsjef Kjell Solheim.

Men ikke helt som andre trafikklys. Foto: Ragnhild Johansen

– Bilister bør varsle Statens vegvesen eller politiet hvis de ser ting i trafikken som detter, sier Andreas Rødø, distriktssjef i Utrykningspolitiet. Foto: Tore Ø. Moen

Vegsjef Kjell Solheim i Statens vegvesen. Foto: Egil Blomsø

Han tar hendelsen med et smil, men sier det også er en alvorlig side ved saken.

– Det som er ille er at det tar oppmerksomheten til bilister som står i lyskrysset når de får en grønn plante på trafikklyset, så jeg blir nok litt bekymret for trafikksikkerheten, sier Solheim.

Skal regulere trafikken

Han har ingen formening om hvem som har klusset med trafikklyset.

– Trafikklysene er jo satt opp for å regulere trafikken og det er alvorlig å klusse med det, derfor er det synd at noen gjøre sånne ting. Men vi får det det med et lite smil og fikse dette så fort som mulig, sier vegsjefen.

Ber folk varsle

Leder for UP i Agder og Sør-Øst politidistrikt, Andreas Rødø, sier dette er uvanlig.

Artikkelen fortsetter under annonsen.

– Jeg kan ikke huske at jeg har hørt om noe som dette i det hele tatt. Jeg vet jo at det er tilfeller der folk har tuklet med fotobokser og skilt, men trafikklys er nytt for meg, sier Rødø.

Han ber folk melde fra dersom de ser ting som dette i trafikken.

– Det er Statens vegvesen som bør få meldingene, men det er greit å varsle politiet dersom det er ting som kan være trafikkfarlig og krever en rask reaksjon, sier Rødø.

– Hva tenker du om at noen bruker et symbol som ser ut som et symbol på hasj på et trafikklys?

– Det har jeg ingen formening om, bortsett fra at hasj og bilkjøring selvsagt ikke hører sammen, sier Rødø.